അവസരം നല്കാതെ ബെഞ്ചിലിരുത്തി, ഇപ്പോള് വാതോരാതെ പ്രശംസ കോഹ്ലിക്കെതിരേ പരിഹാസം ട്വന്റി 20 ക്രിക്കറ്റ് ലോകകപ്പില് നിര്ണായക മത്സരത്തില് അഫ്ഗാനിസ്ഥാനെതിരേ നേടിയ തകര്പ്പന് ജയം ടീം ഇന്ത്യക്ക് നേരിയ പ്രതീക്ഷയ്ക്കു വക നല്കുന്നു. എന്നാല് ടീമിന്റെ മുന്നോട്ടുള്ള ഭാവി ഇപ്പോഴും മറ്റു ടീമുകളുടെ പ്രകടനത്തെ ആശ്രയിച്ചു തന്നെയാണ് നിലകൊള്ളുന്നത്. അഫ്ഗാനിസ്ഥാന്ന്യൂസിലന്ഡ് മത്സരത്തില് ചെറിയ മാര്ജിനില് അഫ്ഗാനിസ്ഥാന് ജയിച്ചില്ലെങ്കില് ഇന്ത്യയുടെ സെമി പ്രതീക്ഷകള് അസ്തമിക്കുമെന്നത് ഉറപ്പാണ്. ഇന്നലെ അഫ്ഗാനെതിരായ മത്സരത്തില് ഓള്റൗണ്ട് പ്രകടനത്തിലൂടെയാണ് ഇന്ത്യ തകര്പ്പന് ജയം നേടിയത്. ആദ്യം ബാറ്റ് ചെയ്ത് രണ്ടു വിക്കറ്റിന് 210 എന്ന കൂറ്റന് സ്കോര് നേടിയ ഇന്ത്യ പിന്നീട് തകര്പ്പന് ബൗളിങ്ങിന്റെയും ഫീല്ഡിങ്ങിന്റെയും പിന്ബലത്തില് അഫ്ഗാനെ ഏഴിന്ന 144ല് ഒതുക്കിയാണ് ഇന്ത്യ കൂറ്റന് ജയം സ്വന്തമാക്കിയത്. നാലോവറില് വെറും 14 റണ്സ് മാത്രം വിട്ടുനല്കി രണ്ടു വിക്കറ്റ് വീഴ്ത്തിയ വെറ്ററന് സ്പിന്നര് രവിചന്ദ്രന് അശ്വിനാണ് അഫ്ഗാനെ കുറഞ്ഞ സ്കോറില് പിടിച്ചുകെട്ടുന്നതില് ഇന്ത്യക്ക് കരുത്തു പകര്ന്നത്. നാലു വര്ഷത്തെ ഇടവേളയ്ക്കു ശേഷമാണ് അശ്വിന് ഇന്ത്യന് ജഴ്സിയണിഞ്ഞ് ഒരു ടി20 മത്സരം കളിച്ചത്. ആദ്യ രണ്ട് മത്സരങ്ങളില് പ്ലേയിംഗ് ഇലവനില് അശ്വിന് ഇടംനല്കിയിരുന്നില്ല. ഈ അവഗണന ഇപ്പോള് തുടങ്ങിയതല്ല. മഹേന്ദ്ര സിങ് ധോണി നായക സ്ഥാനം ഒഴിയുന്നതു വരെ ടീം ഇന്ത്യയുടെ മൂന്നു ഫോര്മാറ്റിലും അഭിഭാജ്യ താരമായിരുന്ന അശ്വിന് പിന്നീട് തഴയപ്പെടുകയായിരുന്നു. ആദ്യം ടി20 ടീമില് നിന്നും പിന്നീട് ഏകദിന ടീമില് നിന്നും പുറത്ത്ായ അശ്വിനെ ടെസ്റ്റ് ടീമില് നിന്ന് പുറത്താക്കാനും നീക്കങ്ങള് നടന്നിരുന്നു. അടുത്തിടെ ഇംഗ്ലണ്ടിനെതിരേ നടന്ന ടെസ്റ്റ് പരമ്ബരയിലെ നാലു മത്സരങ്ങളിലും അശ്വിനെ പുറത്തിരുത്തിയത് ഏറെ വിവാദമായ സംഭവമാണ്. ടെസ്റ്റ് പരമ്ബരയ്ക്ക് മുമ്ബ് കൗണ്ടി ക്രിക്കറ്റ് കളിച്ച് അഞ്ചു വിക്കറ്റ് നേട്ടം സ്വന്തമാക്കി ഫോമിലാണെന്നു തെളിയിച്ച ശേഷമാണ് അശ്വിനെ അവഗണിച്ചത്. ഇതിനു പിന്നില് നായകന് വിരാട് കോഹ്ലിയാണെന്നു ചൂണ്ടിക്കാട്ടി അശ്വിന് ബി.സി.സി.ഐയ്ക്കു പരാതി നല്കിയതും വാര്ത്തകളായിരുന്നു. പിന്നീട് രോഹിത് ശര്മയുടെ പിന്തുണയിലാണ് അശ്വിന് ട്വന്റി 20 ലോകകപ്പ് ടീമില് ഇടംപിടിച്ചത്. എന്നാല് പാകിസ്താനും ന്യൂസിലന്ഡിനുമെതിരായ മത്സരങ്ങളില് അശ്വിനെ ബെഞ്ചിലിരുത്താനാണ് കോഹ്ലി തീരുമാനിച്ചത്. സ്പിന്നിനെ തുണച്ച പിച്ചില് ന്യൂസിലന്ഡിനെതിരായ നിര്ണായക മത്സരത്തില് പോലും അശ്വിനെ അവഗണിച്ച കോഹ്ലിക്കെതിരേ മുന് താരങ്ങള് ഒന്നടങ്കം രംഗത്തു വന്നിരുന്നു. ഇതിനു ശേഷമാണ് ഇപ്പോള് അഫ്ഗാനിസ്ഥാനെതിരേ അശ്വിനെ കളത്തിലിറക്കിയത്. അശ്വിന്റെ സാന്നിധ്യം അഫ്ഗാനെതിരെ ഇന്ത്യയുടെ കരുത്ത് വര്ധിപ്പിച്ചു. മത്സരശേഷം സംസാരിക്കവെ ഇത് തുറന്ന് സമ്മതിച്ച കോഹ്ലി, അശ്വിന്റെ തിരിച്ചുവരവായിരുന്നു അഫ്ഗാനെതിരെ ഇന്ത്യയുടെ ഏറ്റവും വലിയ പോസിറ്റീവെന്നും ചൂണ്ടിക്കാട്ടി. ആഷിന്റെ തിരിച്ചുവരവായിരുന്നു ഏറ്റവും വലിയ പോസിറ്റീവ്. അദ്ദേഹം ഇതിനായി കഠിനമായി പരിശ്രമിച്ചിരുന്നു. ഈ കണ്ട്രോളും, താളവും ഐ.പി.എല്ലിലും അദ്ദേഹം കാഴ്ച വെച്ചു. അദ്ദേഹം ഒരു വിക്കറ്റ് ടേക്കറും, സ്മാര്ട്ട് ബൗളറുമാണ്. കോഹ്ലി പറഞ്ഞു. എന്നാല് കോഹ്ലിയുടെ ഈ വാക്കുകളെ ട്രോളുകയാണ് ആരാധകരും മുന് താരങ്ങളും. അശ്വിന് മികച്ച താരവും വിക്കറ്റ് ടേക്കറുമാണെന്ന് അറിയാമായിരുന്നെങ്കില് എന്തു കൊണ്ടു കളിപ്പിച്ചില്ല എന്നാണ് അവര് ചോദിക്കുന്നത്. ഗത്യന്തരമില്ലാതെ വന്നപ്പോള് കളത്തിലിറക്കുകയും അശ്വിന് മുഖത്തടിക്കുന്ന തരത്തില് മിന്നും പ്രകടനം കാഴ്ചവച്ചപ്പോള് ജാള്യത മറയ്ക്കാന് വാചകകസറത്ത് നടത്തുകയാണ് കോഹ്ലി എന്നുമാണ് ആരാധകര് കുറ്റപ്പെടുത്തുന്നത്.